32006R0688
L 120/10
JURNALUL OFÍCIAL AL UNIUNII EUROPENE
REGULAMENTUL (CE) NR. 688/2006 AL COMISIEI
din 4 mai 2006
de modificare a anexelor III și XI la Regulamentul (CE) nr. 999/2001 al Parlamentului European și al Consiliului în ceea ce privește supravegherea formelor de encefalopatie spongiformă transmisibilă și a materialelor cu risc specificate de la bovinele din Suedia
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 999/2001 al Parlamentului European și al Consiliului din 22 mai 2001 de stabilire a unor reglementări pentru prevenirea, controlul și eradicarea anumitor forme transmisibile de encefalopatie spongiformă (1), în special articolul 23 primul paragraf,
întrucât:
(1)
Regulamentul (CE) nr. 999/2001 de stabilire a unor norme pentru prevenirea, controlul și eradicarea anumitor forme transmisibile de encefalopatie spongiformă (EST) la bovine, ovine și caprine.
(2)
În avizul din 6 iulie 2000, Comitetul științific director al Comisiei Europene a ajuns la concluzia că prezența formelor de encefalopatie spongiformă bovină (ESB) la bovinele autohtone din Suedia este improbabilă, dar nu exclusă. În temeiul acestui aviz, Regulamentul (CE) nr. 999/2001 acordă Suediei o derogare care îi permite examinarea numai a unui singur eșantion aleatoriu de bovine sănătoase născute, crescute și sacrificate pe teritoriul său. În avizul actualizat pe care aceasta îl adoptă în iulie 2004 cu privire la riscul geografic al ESB în Suedia, Autoritatea Europeană pentru Siguranța Alimentară a confirmat avizul anterior, clasificând Suedia în categoria RGE de nivelul II, ceea ce înseamnă că este improbabil, dar nu exclus, ca bovine autohtone să fie infectate de un agent al ESB. De asemenea, Suedia poate beneficia de o derogare care îi permite să autorizeze în anumite condiții utilizarea coloanei vertebrale și a ganglionilor rahidieni de la bovine. Cu toate acestea, Suedia nu a profitat niciodată de această derogare.
(3)
La 3 martie 2006, laboratorul comunitar de referință pentru EST a confirmat existența primului caz de ESB în Suedia. Prin urmare, prezența ESB la bovinele autohtone neputând fi considerată, în continuare, improbabilă, este necesar ca Suedia să nu mai beneficieze de derogările privind supravegherea bovinelor sănătoase sacrificate și limita de vârstă fixată pentru îndepărtarea coloanei vertebrale a bovinelor.
(4)
Prin urmare, Regulamentul (CE) nr. 999/2001 ar trebui modificat în consecință.
(5)
Măsurile prevăzute de prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Anexele la regulamentul (CE) nr. 999/2001 se modifică după cum urmează:
(a)
La anexa III capitolul A, se elimină punctul (I) 2.3.
(b)
La anexa XI titlul A punctul 2, se înlocuiește al doilea paragraf cu următorul text:
„Statele membre pot solicita această derogare prin prezentarea la Comisie a probelor concludente privind litera (a) sau litera (b).”
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 4 mai 2006.